text: 55-årig motorcyklist dræbt i sammenstød med bil
  30 juli 2017 kl. 06.17
  Sydøstjyllands Politi oplyser, at en motorcyklist omkom lørdag eftermiddag, da han ramte en bil i en kurve på en smal landevej.
  En 55-årig mandlig motorcyklist fra Horsens-området mistede lørdag eftermiddag livet i en trafikulykke ved Horsens. 
  Det skriver Horsens Folkeblad. 
  Sydøstjyllands Politi oplyser, at uheldet skete omkring kl. 14.30 i en kurve på den smalle Grønhøjvej.
  Manden kørte mod nordvest i den bløde kurve, da han kørte sammen med en bil, der kom fra modsatte side. 
  - Han blev formentlig dræbt på stedet, forklarer vagtchef Hans Hoffensetz til Horsens Folkeblad.
  Bilisten, en 40-årig mand ligeledes fra lokalområdet, slap uskadt fra ulykken, men er chokeret.
  Politiet har lørdag underrettet familien om dødsfaldet.
  /ritzau/
  